《乐神曲》
宋代·舒岳祥

污田稻子输官粮，高田豆角初上场。
枫林沉沉谁打鼓，农家报本兼祈禳。
打鼓打鼓急打鼓，大巫邀神小巫舞。
绛衫绣帔朱冠裳，手持铃剑道神语。
前年军过鸡栅空，今年一母生十雄。
甽东种秫获颇厚，大甑炊糍翁成酒。
家机白布阔且长，翁媪制作新衣裳。
再拜奠神重酌酒，男耕女桑十倍强。
大妇小妇别有祝，生养好男房计足。
巫公巫公告尔神，产谷不如多产银。
驴载马驮车碌碌，免斫柘条行箠扑。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。